ועדת הכלכלה, כנסת 24, פרוטוקול מספר 131, 2021-12-28 12:00

מיכאל ביטון: הצעה לדיון מהיר בנושא: ביטול תכנון הארכת כביש 6 לצפון, ביוזמת חברת הכנסת יעל רון בן משה, חבר הכנסת אופיר סופר, חברת הכנסת ענבר בזק, וכמובן רבים מהצפון, כמו מופיד וטטיאנה.

מיכאל ביטון: כביש 6 הוא עורק חיים בסיסי, נחוץ והכרחי לפיתוח ולקשר היום יומי של הנגב והגליל אל מרכז הארץ.

מיכאל ביטון: הוא משפיע על תעסוקה, על כלכלה, על האפשרות לעבוד במקומות מסוימים ואז לחזור הביתה.

מיכאל ביטון: אנשים רוצים לגור בגליל ולעבוד בחדרה, לעבוד בנתניה, לעבוד במקומות אחרים.

מיכאל ביטון: אם אין להם כביש כזה, הם בבעיה.

מיכאל ביטון: לא ייתכן שמישהו יטען שכביש 6 כלכלי למרכז הארץ אבל לא כלכלי לצפון ולא כלכלי לדרום.

מיכאל ביטון: אותנו זה העציב.

מיכאל ביטון: כשאני נוסע בכביש 6, לתל אביב אני מגיע עם קצת פקקים תוך שעה וחצי, לירושלים אני מגיע תוך שעה 45 או 50 דקות.

מיכאל ביטון: אלו נסיעות שלקחו בעבר שעתיים, שעתיים וחצי, ואפילו יותר.

מיכאל ביטון: קצה הארץ זכאי וראוי שייסלל בו המשך כביש 6 כפי שתוכנן.

מיכאל ביטון: נכון שיום אחד נחיה בעולם ללא מכוניות פרטיות, רק עם התחבורה הציבורית ועם הרכב האוטונומי, אבל זה יגיע כנראה בעוד 20 שנה.

מיכאל ביטון: יש פה מצוקה גדולה של רבים.

מיכאל ביטון: חברת הכנסת יעל רון בן משה, בבקשה.

יעל רון בן משה: אני אתחבר לחלק האחרון של דבריך.

יעל רון בן משה: המטרה מבחינתי בדיון הזה היא להעלות את מצוקת האזרחים ולקוות שנשמע מאנשי המקצוע בשורה היום.

יעל רון בן משה: אם אתם מהנהנים עכשיו ככה בראש, מבחינתי אפשר לעבור אליכם ולסגור את הדיון עם תקציב, לוחות זמנים, וניפגש פה לבקרה ומעקב.

יעל רון בן משה: לצערי, כנראה אלה לא פני הדברים.

יעל רון בן משה: ברכות לחבריי חברי הכנסת מהצפון ששומעים את מצוקת האזרחים ופינו זמן להגיע לדיון החשוב הזה ולהשתתף בו.

יעל רון בן משה: אני רוצה לברך את גבי נעמן שהגיע במיוחד משלומי הרחוקה, לברך את כל מי שאני מזהה בזום - מכרמיאל, ממעלות תרשיחא, ממטה אשר, מנהריה, מעכו, ממועצה אזורית גליל תחתון.

יעל רון בן משה: זה מראה שזו בעיה רחבה שמטרידה יותר ממקום אחד, הרבה יותר ממקום אחד.

יעל רון בן משה: אנחנו מדברים על מאות אלפי אזרחים שהנציגים שלהם נמצאים איתנו כאן.

יעל רון בן משה: התחושה של חלק לא מבוטל מתושבי הצפון היא שההסתכלות של כל שר היא מאוד מאוד צרה, היא סביב נושא משרדו.

יעל רון בן משה: התמונה עבור האזרחים בצפון בחודשים האחרונים היא מבלבלת ולא ברורה.

יעל רון בן משה: אנחנו כל הזמן אומרים "חזון ישראל 2048 - השקעות בנגב, בגליל, בערבה, בבקעה", אבל בפועל אנחנו רואים את הרפורמה בחקלאות שהולכת להביא למשבר גדול מאוד בצפון, אנחנו רואים את מס הפחמן שהולך לפגוע קשות בתעשייה בצפון, אנחנו רואים את המדיניות החדשה של משרד התחבורה שאולי הולכת לפגוע בכביש 6 לצפון, ואנחנו כבר חווים את הפגיעה בצמצום הרכבות בערבים ובסופי שבוע.

יעל רון בן משה: בהזדמנות זו אני רוצה להגיד יישר כוח לשרה שהשתתפה בדיון בשבוע שעבר וכבר עדכנה אותנו שהיא בוחנת את האפשרויות להאיץ את העבודות ברכבת כך שהרכבות בערבים ובסופי שבוע יחזרו בהקדם.

יעל רון בן משה: התחושה היא שכל שינוי המדיניות הזה בסופו של דבר משאיר מאחור את תושבי הצפון, ואנחנו התחייבנו שאנחנו לא משאירים אף אחד מאחור, לא בקורונה ולא בשגרה.

יעל רון בן משה: אני חושבת שהתפקיד שלנו כחברי כנסת הוא לפקח על זה.

יעל רון בן משה: כביש 6, כמו שציינת אדוני היושב-ראש, זה עורק חמצן ראשי לדרום שאנחנו רוצים שיגיע גם אלינו לצפון.

יעל רון בן משה: זה לא עניין של נוחות, פנאי ותרבות, זה עניין של פיתוח כלכלי ויכולת לפתח את האזור.

יעל רון בן משה: מיליונים רבים של שקלים כבר הושקעו בתכנון לצפון.

יעל רון בן משה: בגלל החלטה של שינוי מדיניות אנחנו לא מבינים איפה הפרויקט הזה עומד, פרויקט שהוחלט לבצע אותו כבר בשנת 2010.

יעל רון בן משה: אין לנו כרגע חלופה.

יעל רון בן משה: זה קצת כמו מס הפחמן.

יעל רון בן משה: באיזו אנרגיה המפעלים ישתמשו אם הגז הטבעי לא מגיע לצפון?

יעל רון בן משה: איך תושבי הצפון יתניידו בתוך האזור וגם מהאזור החוצה?

יעל רון בן משה: זה לא שיש לנו חלופה אחרת.

יעל רון בן משה: הרכבות זה לא הפתרון המתאים כרגע, וייקח עוד שנים עד שזה יהיה פתרון מתאים.

יעל רון בן משה: לפני 10 שנים לרכבת מנהריה לקח להגיע לתל אביב שעה ו-10 דקות.

יעל רון בן משה: עכשיו אנחנו יכולים לחלום על פחות משעתיים.

יעל רון בן משה: החל מיום ראשון הקרוב יש עיכוב של 6 דקות נוספות כי כל הרכבות יעצרו גם בהרצליה.

יעל רון בן משה: אנחנו ממש רואים שחיקה והתדרדרות בכל השירותים שקשורים לתחבורה למי שרוצה להגיע מהצפון, לכן ביקשתי לקיים את הדיון הזה.

יעל רון בן משה: תודה לכל מי שמשתתף.

מיכאל ביטון: תודה רבה, חברת הכנסת יעל רון בן משה.

מיכאל ביטון: חבר הכנסת אופיר סופר, בבקשה.

אופיר סופר: בוקר טוב, אדוני היושב-ראש.

אופיר סופר: תודה רבה לחברת הכנסת בן משה שיזמה את הדיון.

אופיר סופר: היא היטיבה לתאר את תחושת תושבי הצפון והפריפריה בהקשר לכך שממשלת ישראל זונחת את הפריפריה.

אופיר סופר: נכון, היא מייצרת קצת גימיקים של החלטה על הגולן, אבל אנחנו כנראה לא נראה ממנה הרבה.

אופיר סופר: למה?

אופיר סופר: כי זאת התחושה, ככה זה נראה.

אופיר סופר: אין שום השקעות בפריפריה.

אופיר סופר: חברת הכנסת בן משה נתנה פה חמש, שש דוגמאות.

אופיר סופר: שלא לדבר על הרפורמה בחקלאות שהולכת למוטט את כל מושבי הצפון.

אופיר סופר: אני לא צריך עדות, חברת הכנסת מהקואליציה היטיבה לתאר ולעשות את זה בצורה הכי אמיתית שיש.

אופיר סופר: החשיבות של הכביש חשובה לא רק לעסקים הגדולים, לא רק למשקיעים הגדולים, לא רק לשכירים, היא חשובה לכולם.

אופיר סופר: הכביש הזה הוא עורק ראשי.

אופיר סופר: מי שרוצה להתחיל לזוז במדינה חייב את הכביש הזה.

אופיר סופר: פה זה גם המקום לפרגן לשר כ"ץ.

אופיר סופר: אני חש את השינוי הדרמטי בכבישים שנעשה בתקופתו.

אופיר סופר: בתקופה האחרונה, בעקבות הפוסט קורונה, הפכנו להיות שוב פעם מדינה פקוקה.

אופיר סופר: אין מה לעשות, הבולדוזרים פה חייבים תמיד לעבוד, אחרת אנחנו יוצרים פערים.

אופיר סופר: תחבורה ציבורית במרכז, או כל דבר אחר, לא בודקים אם ישפיע או לא ישפיע.

אופיר סופר: אותנו, כשמדובר בסכומים קטנים, מכניסים לכל מיני בדיקות של כדאיות לא רלוונטיות.

אופיר סופר: זה לא עניין של כדאיות, זה עניין של ציונות.

אופיר סופר: זה הסיפור.

אופיר סופר: אם אנחנו רוצים ליישב את הגליל ואנחנו מדברים על הגשמת החזון הציוני - זו המשמעות.

אופיר סופר: אחר כך אפשר לעשות 20,000 דיונים על הייטק, 20,000 דיונים על למה מצבם של תלמידים בפריפריה הוא כך או כך.

מיכאל ביטון: אם היו אמורים לסלול רק כבישים כלכליים, לא היו סוללים אף כביש.

אופיר סופר: לא היו סוללים, לא היו מיישבים את הארץ.

אופיר סופר: אני מציע לך, אדוני היושב-ראש, להיכנס היטב למספרים ולהבין שמדובר כאן במספרים קטנים בשביל לקדם את הכביש הזה.

אופיר סופר: מדובר במספרים קטנים לפרויקטים לאומיים.

אופיר סופר: יכול להיות שהמספרים הקטנים האלה קצת יוצרים תחושה שהם גדולים מידי לפריפריה.

אופיר סופר: לא, הם לא גדולים מידי לפריפריה.

אופיר סופר: מדובר במספרים קטנים מאוד כדי לחולל שינוי משמעותי.

אופיר סופר: אסור לוותר בעניין הזה.

מיכאל ביטון: אשריך.

מיכאל ביטון: הרבה שנים אמרו שאין בכנסת ייצוג לצפון.

מיכאל ביטון: אני חושב שהסריה שנמצאת פה היום היא נבחרת מנצחת של הצפון שמשתפת פעולה ועובדת ביחד.

מיכאל ביטון: מופיד מרעי, בבקשה.

מופיד מרעי: ברכות לך על הדיון, ברכות למי שיזם - יעל, ענבר, אופיר, וברכות לכל החברים שנמצאים פה.

מופיד מרעי: תראו, יש אנשים שהכביש בשבילם הוא מקום לנסוע בו, אבל יש אחרים שהכביש בשבילם, בעיקר בצפון, הוא עורק החמצן הראשי.

מופיד מרעי: פגיעה בכביש ובתשתית כזאת פוגעת בחיים שלנו בצפון.

מופיד מרעי: אני רואה פה הרבה ראשי רשויות מהצפון שאכפת להם וחשוב להם.

מופיד מרעי: זה רק מצביע עד כמה חשוב נושא הכביש.

מופיד מרעי: כשתכננו להקים אזור תעשייה בגליל המערבי, באשכול גליל מערבי, ותעיד על זה יעל, כדי להגביר את התעסוקה, איפה בחרנו שהוא יהיה?

מופיד מרעי: באזור תעשייה כברי.

מופיד מרעי: שמנו אותו בקצה של כביש 6, ולמה?

מופיד מרעי: כי אנחנו רוצים לפתח את הישובים.

מופיד מרעי: אי אפשר לבוא כל יום בגזירה קשה כזאת או אחרת ליישובי הצפון וקו העימות.

מופיד מרעי: כל הישובים הדרוזים והצ'רקסים נמצאים בצפון.

מופיד מרעי: הרבה מיישובי קו העימות, שחלקם מיוצגים כאן, נמצאים בצפון.

מופיד מרעי: פעם אחת גוזרים גזירות כלכליות על הישובים בצפון, פעם שנייה פוגעים בתשתיות שלהם.

מופיד מרעי: אנחנו פה כדי להביא למצב שהפריפריה והגליל יהיו חלק מהמרכז.

מופיד מרעי: יישובי ותושבי הצפון תרמו למדינת ישראל הרבה יותר מאשר המדינה תרמה להם.

מופיד מרעי: תושבי תל אביב חיים בשקט בזכות תושבי הצפון.

מופיד מרעי: תארו לעצמכם מצב שבו מפנים את כל המושבים בקו העימות, מצב שבו התושבים עוברים למרכז כי יש אטרקציות, כי יותר נוח, ואז מי יגן עלינו בצפון, מי יגן על המדינה?

מופיד מרעי: חברים, אני דורש שלא יהיה שינוי בהחלטה.

מופיד מרעי: את הכביש הזה חייבים לקיים.

מיכאל ביטון: תודה.

מיכאל ביטון: אולי זאת ההזדמנות לשמוע ממשרד התחבורה איפה עומד הכביש הזה.

מיכאל ביטון: אולי זה יניח את דעתם של חברי הכנסת.

הראל דמתי: כביש 6 הוא כביש שמופיע בתכניות הסטטוטוריות שאנחנו מקדמים, אם זה בכביש 42, אם זה מקטע 8 בין סומך לכביש 85, אם זה קטע 91 שממשיך עד כברי, ואם זה 92 מכברי צפונה לכיוון שלומי.

הראל דמתי: התכנון לא הפסיק, התכנון ממשיך.

מופיד מרעי: דבר על הביצוע, לא על התכנון.

הראל דמתי: תכניות הביצוע נגזרות מתכניות סטטוטוריות מאושרות.

הראל דמתי: ביצוע לא יכול להתחיל עד שאנחנו לא מסיימים הליכים של תכנון סטטוטורי.

מיכאל ביטון: מה מעמדו של הקטע הבא של כביש 6?

הראל דמתי: אנחנו בתכנית מתאר ארצית של מקטע 8.

מיכאל ביטון: אני שואל על הקטע הבא בתור.

מיכאל ביטון: איפה הכביש מסתיים עכשיו?

הראל דמתי: קצת דרומית לסומך.

מיכאל ביטון: איך הקטע הבא נקרא?

הראל דמתי: 8.

מופיד מרעי: עד לכברי.

מיכאל ביטון: באיזה סטטוס הוא עכשיו?

הראל דמתי: התכנית של מקטע 8 מקודמת, היא עברה תהליך של חקירה.

מיכאל ביטון: מה המעמד?

הראל דמתי: היא עדיין לא אושרה סופית.

מיכאל ביטון: היא לא במתאר?

הראל דמתי: עוד לא אושרה תכנית מתאר.

מיכאל ביטון: בתמ"א הוא מאושר?

הראל דמתי: התכנון הסטטוטורי פה הוא ברמה של תכנית מתאר ארצית.

מיכאל ביטון: מתי יהיה במעמד של תמ"א?

בועז פוקס: התכנית מקודמת כבר עכשיו כתמ"א 31/א/8.

בועז פוקס: היא עברה הפקדה, היא עברה דיונים של חוקר שבדק את ההתנגדויות.

בועז פוקס: אנחנו ממתינים להמלצות החוקר לקטע 8 ולקידום לקראת מתן תוקף.

מיכאל ביטון: זה יושב בוועדה הארצית?

בועז פוקס: במועצה הארצית.

מיכאל ביטון: מתי זה יידון שם?

בועז פוקס: זה לא בידיים שלנו.

מיכאל ביטון: יש לכם חוסר בכספי תכנון בפרויקט הזה, בשלב שאתם נמצאים בו?

בועז פוקס: לא.

מיכאל ביטון: אתם דוחפים?

בועז פוקס: גם את שלב 8 וגם את השלב שאחריו.

מיכאל ביטון: יש לכם כספים לתכנית מפורטת מיד לאחר אישור המתאר?

בועז פוקס: המתווה שמדובר עליו היום זה שלאחר האישור הסטטוטורי של שלושת המקטעים – 8,9.1 ו-9.2, הכביש יקודם במתווה זכייני.

מיכאל ביטון: הזכיין יוציא את היתר הבנייה.

בועז פוקס: נכון.

מיכאל ביטון: למה מתנים את 8 באחרים?

מיכאל ביטון: למה לא עושים את זה בשלבים?

בועז פוקס: עושים את זה בשלבים.

בועז פוקס: הרעיון זה להוציא את 8 ואת 9.1, שזה מאבליים עד בית העמק, במכרז זכיינים, כשחברת חוצה ישראל מוכנה ללכת על זה.

מיכאל ביטון: האם ניתן לומר שבחודשים הקרובים המועצה הארצית לתכנון ובנייה תדון בתכנית הזאת ותיתן לה מעמד?

בועז פוקס: בהחלט.

מיכאל ביטון: כשלאחריו משרד התחבורה יצא להליך זכייני?

בועז פוקס: משרד התחבורה יחד עם חוצה ישראל, לפי מה שיוחלט.

בועז פוקס: בתוך שנה מהיום אנחנו מוכנים לצאת למכרז זכייני.

יעל רון בן משה: יזמנו את הדיון הזה, מכיוון שהיו התבטאויות של השרה על שינוי בסדרי העדיפויות, על כך שהכביש הזה לא יתועדף גבוה וייעצר התכנון שלו.

מיכאל ביטון: המשרד בונה לעצמו מאגר תכנוני, והתכנון זה תכנית מתאר, תב"ע מפורטת, או אפילו תכנית מפורטת לביצוע.

מיכאל ביטון: מתי מתחילה הבעיה הבאמת גדולה?

מיכאל ביטון: כשיוצאים לביצוע הפרויקט.

מיכאל ביטון: אם זה יהיה בזכיין, הוא יודע להאיץ כי הוא רוצה לקבל את הכסף.

מיכאל ביטון: האם שיניתם מדיניות?

מיכאל ביטון: האם הייתה לכם מדיניות x אבל לאור הפנייה המדיניות השתנתה ומאיצים את קידום הכביש?

אבי דיכטר: יש שינוי מדיניות שאתם מכירים.

אבי דיכטר: אנחנו בעולם של גודש, אנחנו בעולם שהולך לקראת תחבורה ציבורית מאוד מאסיבית.

אבי דיכטר: הסיכום התקציבי מוטה תחבורה ציבורית בצורה מאוד מאוד כבדה.

אבי דיכטר: הרבה מאוד מהתקציבים של הסיכום התקציב הנוכחי הם על תחבורה ציבורית ועל גודש.

אבי דיכטר: אנחנו נצא בסיכום התקציב הבא, שהוא סיכום תקציבי 2023, לקראת התכנית האסטרטגית.

אבי דיכטר: התכנית האסטרטגית היא תכנית כבישית.

אבי דיכטר: אנחנו כרגע ממוקדים בכל מה שקשור למאיץ, לתח"צ ולגודש.

אבי דיכטר: מכיוון שאנחנו באמצע תהליך של תכנון ולא צריכים כרגע כסף לביצוע, לא הקצינו כספים לביצוע שישכבו בצד.

אופיר סופר: תוך כמה זמן התהליך הסטטוטורי?

מיכאל ביטון: שנה.

אופיר סופר: דרך אגב, אנחנו יודעים שתהליכים סטטוטוריים אפשר לדחוף ואפשר גם לתת להם לזחול.

מיכאל ביטון: שנה זה סביר.

אופיר סופר: יציאה למכרז זה לאחר תכנון מפורט.

אופיר סופר: מי שאמור לעשות את התכנון המפורט זה אנחנו, מדינת ישראל.

מיכאל ביטון: תלוי.

אופיר סופר: במקרה הזה.

מיכאל ביטון: יש לפעמים מכרזים שהזכיין מתכנן ומבצע.

מיכאל ביטון: עיר הבה"דים תוכננה ובוצעה על ידי הזכיין.

מיכאל ביטון: האם בתהליך של המכרוז של הזכיין כלול מרכיב התכנון המפורט של הפרויקט?

בועז פוקס: יש חלוקה מסוימת.

בועז פוקס: מה שהחברה עושה זה תחנות לתכנון מפורט מלא.

בועז פוקס: חלק מהתכנון המפורט יתחיל במהלך השנה הזאת.

בועז פוקס: עיקר התכנון המפורט נעשה על ידי הזכיין.

מיכאל ביטון: אין לכם מגבלה תקציבית לעשות את השלב שתלוי בכם לקראת הכנה למכרז?

בועז פוקס: אנחנו מתוקצבים כרגע עד לסוף שלב התכנון המוקדם והסטטוטורי, ואנחנו במגעים עם משרד התחבורה כדי לקבל את ההשלמות הנדרשות.

מיכאל ביטון: עוד לא קיבלתם?

אורלי לוי אבקסיס: הם לא יקבלו אם יש שם שינוי מדיניות.

מיכאל ביטון: הם יקבלו.

אורלי לוי אבקסיס: שמענו כרגע מנציג משרד התחבורה שהם נותנים קדימויות לתחבורה הציבורית.

אורלי לוי אבקסיס: התחבורה הציבורית לא נוסעת בכבישים?

אורלי לוי אבקסיס: לא מדובר רק על האוטובוסים.

אופיר סופר: יש כאן משהו מאוד ברור - שאין כוונה לדחוף את התכנון הזה עד שלא מתבררת המדיניות.

מיכאל ביטון: אל תכניס להם מילים.

מיכאל ביטון: אנחנו יודעים את העדיפויות של המשרד.

מיכאל ביטון: שמענו את השרה אומרת: "אני אתייחס לפניית

מיכאל ביטון: כם ברצינות".

אופיר סופר: אני זוכר שדיברת שיהיה דיון על השקעות של משרד התחבורה בפריפריה.

מיכאל ביטון: יהיה דיון.

מיכאל ביטון: המדיניות של המשרד סביב סוגית כביש 6, לאור פניית הח"כים, משתנה, מתגמשת?

מיכאל ביטון: האם בכוונת

מיכאל ביטון: כם להעמיד לחברה את התקציב לאותו מרכיב תכנוני שמכין את החומר למכרז?

אבי דיכטר: בשלב זה אני לא יודע להגיד כן, מכיוון שאני עדיין לא יודע מה יהיה המתווה שבו המדינה תבחר לתקצב את הכביש.

אבי דיכטר: אני לא יודע אם יהיה זכיין או כביש תקציבי, ואני לא יודע מתי מסתיים ההליך הסטטוטורי.

אבי דיכטר: זה מאוד אופטימי להגיד שתוך מספר חודשים, אבל זה יכול גם להימשך יותר.

מיכאל ביטון: אמרו פה שנה.

אורלי לוי אבקסיס: בואו נשאל את האוצר אם יש להם בכלל תקציב.

מיכאל ביטון: התשובה היא שאין תקציב.

אבי דיכטר: יש תקציב לכבישים, אני רק לא יודע בדיוק לאיזה כביש.

אופיר סופר: אתה לא יודע אם מדובר על כבישי גוש דן או על כבישי הצפון.

אורלי לוי אבקסיס: אין תקציב מפורט ל-2022.

מיכאל ביטון: אנחנו רוצים תשובות ברורות.

מיכאל ביטון: אם תגידו לנו שאין תקציב, זו תשובה רעה מאוד.

אבי דיכטר: ב-2022 לא צריך תקציב.

אורלי לוי אבקסיס: לתכנון מפורט צריך תקציב.

מיכאל ביטון: לא אמרת שאתה מתחייב בתכנית הרב שנתית להעמיד את הכסף.

מיכאל ביטון: חברת הכנסת מזרסקי, בבקשה.

טטיאנה (טניה) מזרסקי: תודה רבה לחברת הכנסת יעל רון בן משה, לחברים מהצפון.

טטיאנה (טניה) מזרסקי: מישהו ניסה פעם להגיע מצומת יגור לנהריה, לבית חולים נהריה?

טטיאנה (טניה) מזרסקי: אתם יודעים מה המרחק?

טטיאנה (טניה) מזרסקי: זה בערך שלושים ומשהו קילומטר.

טטיאנה (טניה) מזרסקי: אתם יודעים כמה זמן ייקח להגיע מצומת יגור לבית חולים נהריה אם נוסעים בשעה 18:00 אחר הצוהריים?

טטיאנה (טניה) מזרסקי: שעתיים.

טטיאנה (טניה) מזרסקי: מעכו לנהריה זה בדרך כלל רבע שעה נסיעה, אבל בשעה 18:00 או 19:00 זה לוקח שעה.

טטיאנה (טניה) מזרסקי: הארכה של כביש 6 זה לא פינוק לתושבי הצפון, זה פשוט חיוני.

טטיאנה (טניה) מזרסקי: אם יוצאים מהדיון בלי דיווח על איך מתקדמים עם התכנון המפורט והביצוע זה פשוט בזבוז זמן.

אורלי לוי אבקסיס: אני מבינה עכשיו שלא בטוח שיהיה בכלל כביש 6 למקום הזה.

מיכאל ביטון: גבי נעמן, ראש מועצת שלומי, בבקשה.

גבריאל גבי נעמן: תודה רבה, אדוני היושב-ראש, חברי הכנסת, מכובדיי כולם.

גבריאל גבי נעמן: בדיון הזה אנחנו מפספסים.

גבריאל גבי נעמן: שרת התחבורה הייתה בכבודה ובעצמה לפני חודשיים בעכו והצהירה אל מול ראשי הרשויות ואל מול אלפי אנשים שכביש 6 ייעצר כי ככל שנוסיף כבישים יהיו יותר מכוניות ויותר מכוניות זה יותר פקקים.

אורלי לוי אבקסיס: אז יהיה מעט כבישים עם הרבה פקקים.

מיכאל ביטון: לא ראיתי שעצרו את מכירת המכוניות בארץ ישראל.

אורלי לוי אבקסיס: כאילו אם היא לא תקבע את כביש 6 לא יהיו יותר קניות של מכוניות חדשות, כולם ייפטרו מהמכוניות.

גבריאל גבי נעמן: באמירה שלה, כבוד היושב-ראש, היא הפגינה את הכבוד שלה למרכז הארץ, את זה שהיא רוצה להשאיר את תושבי הצפון בצפון.

מיכאל ביטון: אגב, גם אוטובוס נוסע על כביש.

מיכאל ביטון: אוטובוס לא הולך לצאת לנהריה ולהגיע לתל אביב?

מיכאל ביטון: לא מגיע לו כביש נורמאלי?

מיכאל ביטון: מה זה הטיעון על תחבורה ציבורית?

מיכאל ביטון: אוטובוסים לא נוסעים?

מיכאל ביטון: תחבורה מותאמת אישית לא בכבישים?

גבריאל גבי נעמן: כשישבנו עם האנשים המכובדים של משרד התחבורה בחוץ, הם אמרו את המילים של השרה.

גבריאל גבי נעמן: הם אמרו שיש סדר עדיפויות, שיש להם חשיבה אחרת.

גבריאל גבי נעמן: זה אומר שהם לא חושבים על כביש 6, שכביש 6 הוא לא על סדר היום של משרד התחבורה.

גבריאל גבי נעמן: השרה הודיעה לכל הצוות המכובד שנמצא כאן: "תפסיקו עם התהליך של כביש 6".

מיכאל ביטון: זה המצב האמיתי, לא השתנה כלום.

גבריאל גבי נעמן: כביש 6, לפני שהשרה התמנתה להיות שרה במדינת ישראל, היה אמור להתבצע בדיוק לפי מה ששמענו כאן מבועז.

גבריאל גבי נעמן: מכביש 6 לקחו מיליארד שקל שהיה אמור להיות בשנת התקציב הזאת והעבירו למרכז הארץ.

גבריאל גבי נעמן: שמעתי פה שלקחו את זה לכיוון הרכבות.

גבריאל גבי נעמן: השרה לקחה את הכסף והפנתה אותו לתחבורה ציבורית אחרת, שונה, היא לא נתנה את זה לגליל.

גבריאל גבי נעמן: היא רוצה שנישאר בצפון, שלא נפריע למרכז תל אביב, לאיפה שהיא גרה.

מיכאל ביטון: היא רוצה שהאוטובוס שאתה תיסע בו משלומי ייסע בכביש עקלקל ולא בטוח.

גבריאל גבי נעמן: לא ניתן לצאת מהצפון בשעות מסוימות בגלל פקקים של שלוש וארבע שעות.

מיכאל ביטון: הצפון היום פחות נגיש למרכז מאשר הנגב.

מיכאל ביטון: כביש 6 חיבר את הנגב יפה למרכז.

מיכאל ביטון: אתם נשארתם מאחור.

גבריאל גבי נעמן: אם זאת הייתה המדיניות, הייתי אולי רגוע יותר, אבל נהריה גדלה ל-100,000 תושבים, שלומי גדלה ל-25,000 תושבים, עכו גדלה ל-100,000 תושבים.

גבריאל גבי נעמן: מבקשים לחנוק את תושבי הגליל בגליל, לא לתת להם להגיע למרכז הארץ.

מיכאל ביטון: תודה על הדברים הכואבים.

מיכאל ביטון: אוסאמה סעדי, בבקשה.

אוסאמה סעדי: אני מבלה שעות על גבי שעות בכביש 6 ובכביש 6 צפון.

אוסאמה סעדי: המצב הוא זוועה.

אוסאמה סעדי: אנחנו תקועים לפעמים שלוש וארבע שעות.

אוסאמה סעדי: אומרים לי קרובי משפחה, חברים, אנשים, שהם יוצאים ב-05:00 בבוקר ויש פקקים.

אוסאמה סעדי: מתי לצאת?

אוסאמה סעדי: ב-03:00?

אוסאמה סעדי: לא לישון?

אוסאמה סעדי: צריך למצוא פתרון.

אוסאמה סעדי: אני יודע שלחלק מהמקטעים המתוכננים של כביש 6 צפון היו התנגדויות של חלק מראשי הישובים הערבים.

אוסאמה סעדי: הם לא נגד, הם בעד, רק צריך להסתכל ולבחון את הבקשות שלהם לא לפגוע בקרקעות שם.

אוסאמה סעדי: אני מדבר כאזרח, כערבי וכתושב הצפון, ואני דוחה מכל וכל את הנימה של חלק מחבריי פה שדיברו על ציונות, על ייהוד.

אוסאמה סעדי: אנחנו דוחים את זה על הסף.

מיכאל ביטון: אתה רוצה לנסוע בכביש ללא הבדל דת, גזע ומין.

אופיר סופר: אתה כופר ביישוב הגליל?

מיכאל ביטון: הוא רוצה לנסוע בכביש בלי לחשוב על זהויות, סתם לנסוע לתל אביב בשקט.

אוסאמה סעדי: לא יכול להיות שעומדים שעות על גבי שעות בפקקים בכביש 6 ומשלמים תעריף מלא.

אוסאמה סעדי: יש לנו הצעת חוק מהכנסת ה-20 - -

מיכאל ביטון: בנגב קיבלנו את זה ללא תשלום.

מיכאל ביטון: משורק זה ללא תשלום.

אוסאמה סעדי: אני מבקש לקיים דיון מיוחד על העניין הזה של התעריפים בכביש 6 ובכביש 6 צפון.

מיכאל ביטון: ענבר בזק, בבקשה.

ענבר בזק: בכל יום שני אני יוצאת ב-05:00 בבוקר מהבית ועומדת בפקקים בכביש 6, עומדת בפקקים בצומת אליקים.

ענבר בזק: לוקח לי בין שלוש וחצי שעות לארבע שעות ורבע להגיע לירושלים.

ענבר בזק: לא יכול להיות שהצפון יהיה כל כך מנותק ממרכז הארץ ומהבירה.

ענבר בזק: הייתי בדיון ששרת התחבורה הציגה את סדרי העדיפויות ודיברה על תחבורה ציבורית.

ענבר בזק: זה צעד חשוב ומבורך, אבל החשש שלי הוא ממצב שבו לא יימצאו תקציבים לצפון, כשכל תקציב הכבישים בארץ הוא 20% מתקציב משרד התחבורה.

ענבר בזק: עברתי על תכניות תקצוב משרד התחבורה לשנים 2021-2022 ולא ראיתי שם אפילו כביש אחד בצפון.

לי-את כהן: אנחנו מבינים שיש תקציב לתכנון סטטוטורי אבל אין תקציב לתכנון מפורט ב-2022.

לי-את כהן: הסבירו לי החברים שרק כשיחליטו אם יש זכיינות, אם יש חינם, או אם המדינה, יראו איך מתקצבים את התקציב המפורט.

לי-את כהן: זה אומר 2023, לא 2022.

מיכאל ביטון: לא קיבלנו תשובות.

מיכאל ביטון: שום דבר לא השתנה.

לי-את כהן: אני חושבת שכדאי לנסות להבין גם מהתחבורה וגם מהאוצר מה עושים.

אורלי לוי אבקסיס: אני זוכרת שכשיאיר לפיד היה שר אוצר הוא רצה לבטל לנו את הרכבת, למרות שהיה כבר תכנון, למרות שזה היה לקראת ביצוע.

אורלי לוי אבקסיס: נלחמנו עם שרת התחבורה דאז כדי לא לעצור את הרכבת לבית שאן.

אורלי לוי אבקסיס: אתם לא יודעים איזו מהפכה היא עשתה.

אורלי לוי אבקסיס: אתם צריכים להבין שמי שגר בפריפריה מנותק הרבה פעמים מעורקי החיים של המדינה.

אורלי לוי אבקסיס: קח לדוגמה את ההגירה השלילית של בעלי המקצוע, של מעמד הביניים, מהפריפריה.

אורלי לוי אבקסיס: ככל שאנחנו יותר זמן בפקקים אנחנו משלמים יותר דלק, אנחנו מזהמים יותר את האוויר.

אורלי לוי אבקסיס: כשאנחנו מגיעים לטבעות של גוש דן, אנחנו משלמים קנס על זה שאנחנו גרים בפריפריה.

אורלי לוי אבקסיס: השכר הממוצע בפריפריה נמוך בין 25% ל-30% מהשכר הממוצע במרכז.

אורלי לוי אבקסיס: תגידו לי איזה רציונל יהיה להחזיק את האוכלוסייה הזאת בפריפריה.

אורלי לוי אבקסיס: הרכבת השאירה את הסטודנטים שלנו בבית שאן כי הם היו יכולים להגיע ולחזור הביתה.

אורלי לוי אבקסיס: חסכנו מהם את שכר הדירה, חסכנו מהם הרבה מאוד דברים.

אורלי לוי אבקסיס: נתנו להם את היכולת לחזק את העיר שממנה הם יצאו.

אורלי לוי אבקסיס: אתה בא מהפריפריה הדרומית, אני מהפריפריה הצפונית.

אורלי לוי אבקסיס: שנינו יודעים כמה המקומות האלה משוועים לכך שאוכלוסייה חזקה תישאר.

אורלי לוי אבקסיס: תחבורה ציבורית לא נוסעת בכבישים?

אורלי לוי אבקסיס: גם אם תקנה עכשיו 1,000 אוטובוסים, איפה הם ייסעו?

אורלי לוי אבקסיס: שרת התחבורה מנותקת.

אורלי לוי אבקסיס: היא מעולם לא גרה בפריפריה, היא לא מכירה את סבלם של האנשים.

אורלי לוי אבקסיס: אני לא מאמינה שהיא מזדהה עם מישהו מאיתנו.

אורלי לוי אבקסיס: היא סגרה אותנו.

אורלי לוי אבקסיס: היא ביטלה את הרכבת לאילת ועכשיו מבטלת את כביש 6 לצפון.

אורלי לוי אבקסיס: אני לא מאמינה להם שבאמת אכפת להם מה קורה עם הפריפריה.

אורלי לוי אבקסיס: הכסף הזה מוסט עכשיו למרכז, למדינת תל אביב, למה שקורה עם המטרו, עם התחבורה הציבורית שלהם.

אורלי לוי אבקסיס: הם רוצים לדאוג לנוחות של החיים שלהם, שלילדים שלהם יהיה קל.

אורלי לוי אבקסיס: מה קורה איתנו?

אורלי לוי אבקסיס: מה, אנחנו עבדים שחורים?

אורלי לוי אבקסיס: הבת שלי יצאה היום ב-05:00 בבוקר כדי להגיע לתל אביב ולא הצליחה להגיע ב-08:00.

מיכאל ביטון: רונן מרלי, בבקשה.

רונן מרלי: אני רוצה להודות לך, ליעל, לענבר, לאופיר, לכל מי שמתעסק בזה.

רונן מרלי: אני בונה 11,000 יחידות דיור שכביש 6 מגיע עד אליהן.

רונן מרלי: במקום כל המעצורים האלה אפשר לקבל החלטה לתקצב את כביש 6 עד שלומי.

רונן מרלי: זה ייתן רוח גבית חזקה מאוד לגליל, רוח גבית לתעסוקה שלנו, זה ישאיר את הצעירים בגליל.

רונן מרלי: זה ייתן רוח גבית לתיירות פנים, רוח גבית למשרד הביטחון, למי שיצטרך את הכביש הזה.

רונן מרלי: זה נשמע מסובך, אבל זה לא כל כך מסובך.

מיכאל ביטון: הדברים ברורים.

מיכאל ביטון: אנחנו נהיה שם אתכם.

מיכאל ביטון: אנחנו לא נרפה מהנושא הזה עד להשלמתו, זאת ההתחייבות של ועדת הכלכלה ושל כל הח"כים שנמצאים כאן.

מיכאל ביטון: נציג האוצר, תשלים לנו אם אתה יודע משהו על תקצוב עתידי והתחייבויות עתידיות לפרויקט הזה.

מיכאל ביטון: האם אתם כמו משרד התחבורה חושבים שזה לא חשוב עכשיו להשלים את הכביש הזה?

שי ששתיאל: ככל שמחליטים, כמו שאמר כאן נציג חוצה ישראל, על שיטה שהיא זכיינית, העלות של כל זה היא שלושה מיליארד שקל.

שי ששתיאל: גם כשזה יהיה זכייני נדרש מהמדינה סדר גודל של 650 מיליון שקל.

שי ששתיאל: צוות הפקעות, הכנת המכרז עצמו, תכנון מפורט וסקרי קרקע - כל הדבר הזה זה סדר גודל של 60 מיליון שקלים.

אורלי לוי אבקסיס: אין 60 מיליון שקלים ל-2022?

אורלי לוי אבקסיס: אנחנו לא מדברים על המיליארד.

אורלי לוי אבקסיס: גם 60 לא נתנו?

אופיר סופר: הנראות של הכפרים הערביים והתשתיות של הכפרים הערביים זה חלק מהגשמת החזון הציוני.

אופיר סופר: מדינת ישאל שמכבדת את עצמה צריכה שגם הדברים האלה ייראו כמו שצריך.

אופיר סופר: אנחנו חייבים להשלים את הדיון על הפריפריה בכלל, על ההשקעות בפריפריה.

אורלי לוי אבקסיס: מיכאל, זה כסף קטן ה-60 מיליון.

שי ששתיאל: זה רק לשלב ההתחלתי.

אורלי לוי אבקסיס: ב-2022 צריך 60 כדי להתקדם.

אורלי לוי אבקסיס: תבינו, בלי ה-60 האלה אי אפשר בכלל להתקדם.

מיכאל ביטון: לא מיצינו את הדיון הזה.

מיכאל ביטון: בעוד חודשיים יהיה פה דיון מעקב על כביש 6 צפון - מדוע נבלם, מדוע נלקח התקציב שלו, והאם הממשלה ומשרד התחבורה מתכוונים לשנות את המדיניות הזאת.

מיכאל ביטון: זה דיון שיהיה פה בעוד חודשיים.

מיכאל ביטון: בתוך הדיון הזה נדרוש ממשרד התחבורה סקירה רחבה על מדיניות התחבורה וסלילת הכבישים והרכבות בנגב ובגליל, דיון ממוקד.

מיכאל ביטון: הוועדה דורשת ממשרד התחבורה לתקצב מיידית 60 מיליון שקל כבר בתקציב 2022, כדי לאפשר בעתיד את הסלילה של הכביש, לא לעכב בגלל סכום קטן את העתיד של הכביש הזה.

מיכאל ביטון: הוועדה דורשת ממשרד התחבורה לקדם את הסלילה של כביש 6, בין אם הוא תומך בתחבורה ציבורית של אוטובוסים, בין אם הוא תומך בגידול טבעי ובנכונות של ראשי ערים מדהימים להרחיב את הערים שלהם.

מיכאל ביטון: אם נוסיף להם פקקים הם לא יבנו בתים, ואז נייצר מחסור בדיור - נושא לאומי של הממשלה.

מיכאל ביטון: כדאי מאוד שיבינו שהבלימה של כביש 6 זה כדור שלג שמשפיע על עולמות שלמים שהם אינטרס לאומי.

מיכאל ביטון: אנחנו דורשים שהכביש הזה ייסלל.

מיכאל ביטון: כשם שהמקטעים לדרום הארץ האחרונים נסללו על ידי המדינה ובמימונה וככה חסכו אגרות רבות לנוסעי הנגב שנסעו למרכז והפוך, גם הקטעים הצפוניים של כביש 6 יכולים להיסלל ללא אגרה.

מיכאל ביטון: אם זה נעשה בדרום, זה אפשרי.

מיכאל ביטון: אם ממשלת הליכוד הלא שוויונית עשתה את זה בלי אגרות, הממשלה החדשה השוויונית יודעת לעשות את זה בלי אגרות, אם היא רוצה.

מיכאל ביטון: הכל עניין של מנהיגות ורצון.

מיכאל ביטון: אנחנו כחברי הכנסת לא מתכוונים לוותר בנושא, אנחנו נציף אותו יום יום.

מיכאל ביטון: אנחנו נקיים דיון בעוד חודשיים.

מיכאל ביטון: אנחנו רוצים לשמוע בשורה קטנה ובשורה גדולה.

מיכאל ביטון: הבשורה הקטנה זה שיש 60 מיליון ומאיצים את התכנון, והבשורה הגדולה זה שכביש 6 תומך באוטובוסים שיבואו מנהריה, מכברי, מחניתה, משלומי, לכל המרחב של הצפון ולקשר המסחרי ולפעילות הכלכלית במרכז.

מיכאל ביטון: עוד לפני שנוסעים ברכבים פרטיים יש פה משאיות, יש פה ביטחון, יש פה עורק ביטחוני, יש פה בטיחות בדרכים, יש פה גידול וצמיחה ענקית של הכפלת יישובים ורצון של המשרד לתמוך באוטובוסים ובתחבורה מותאמת אישית.

מיכאל ביטון: איפה תיסע התחבורה המותאמת אישית, העתיד של התחבורה הציבורית?

מיכאל ביטון: תודה רבה לכולם.